Þekktum andlitum í landsliðshópi karlalandsliðs Íslands í fótbolta fækkar enn. Í dag varð ljóst að þrír leikmenn hefðu dregið sig út úr hópnum fyrir þrjá vináttuleiki landsliðsins sem framundan eru.
Arnór Ingvi Traustason, Rúnar Már Sigurjónsson og Viðar Örn Kjartansson hafa allir dregið sig út úr landsliðshóp Íslands fyrir þrjá vináttuleiki sem fram undan eru hjá íslenska karlalandsliðinu í fótbolta. Ísland mætir Mexíkó í Texas 30. maí og svo Færeyjum 4. júní og Póllandi 8. júní. Allir leikir verða spilaðir á útivelli.
Arnar Þór Viðarsson landsliðsþjálfari Íslands tilkynnti um forföll Arnórs, Rúnars og Viðars í dag að því er fram kemur á mbl.is. Í gær greindi Kári Árnason frá því að hann hefði dregið sig úr landsliðshópnum af ótta við COVID-19. Áður var ljóst að Gylfi Þór Sigurðsson, Jóhann Berg Guðmundsson, Alfreð Finnbogason, Hannes Þór Halldórsson og Guðlaugur Victor Pálsson yrðu ekki með landsliðinu í vináttuleikjunum fram undan. Þá var ljóst að Ari Freyr Skúlason og Hörður Björgvin Magnússon væru meiddir. Það verða því margir nýir og reynsluminni landsliðsmenn sem fá tækifæri í búningi Íslands í leikjunum.
Víkingi mistókst að jafna Íslandsmeistara Vals á toppi úrvalsdeildar karla í fótbolta í gærkvöld. Víkingur gerði 2-2 jafntefli við Fylki og hefur eftir leikinn 14 stig í 2. sæti deildarinnar. Valur er einn á toppnum með 16 stig að loknum sex umferðum. KR og HK gerðu 1-1 jafntefli og nýliðar Leiknis unnu frækinn 2-1 sigur á FH. Þetta var annar sigur Leiknis á leiktíðinni.
Í körfuboltanum kræktu Grindvíkingar í oddaleik á móti Stjörnunni í 8-liða úrslitum Íslandsmóts karla. Grindavík vann fjórða leik liðanna í gærkvöld með 95 stigum gegn 92. Þór Þorlákshöfn og KR geta bæði komið sér í undanúrslitin í kvöld. Til þess þarf Þór þá að vinna nafna sína frá Akureyri og KR þarf að vinna Val. Takist það ekki verða oddaleikir líka í þeim einvígjum. Keflavík er eina liðið sem þegar hefur tryggt sig í undanúrslitin eftir að hafa slegið Tindastól út 3-0.
Þrír leikmenn hafa dregið sig út úr karlalandsliðinu í fótbolta fyrir vináttuleiki landsliðsins sem framundan eru. 